Na voltooiing van sy studies het Albert by Eskom, die nasionale elektrisiteitsverskaffer, begin werk as ingenieur in opleiding in die Nasionale Telekommunikasie-afdeling waar hy ervaring opgedoen het van verskeie toegepaste telekommunikasietegnologieë. Gedurende sy vyf jaar by Eskom is Albert bevorder tot Ingenieur en Senior Ingenieur. Hy het Eskom verlaat om by PQNetworks aan te sluit as tegniese konsultant vir netwerkbestuurstelsels waar hy konsulteer vir groot maatskappye in die telekommunikasiebedryf in Suid-Afrika. Albert lewer steeds konsultasiedienste aan die telekommunikasiebedryf in Suider-Afrika.
In 2001 het Albert Helberg ʼn benoeming aanvaar as professor by die Skool vir Elektriese
en Elektroniese Ingenieurswese aan die Potchefstroomse Universiteit vir Christelike Hoër Onderwys, wat sedertdien saamgesmelt het om die Noordwes-Universiteit tot stand te bring. Vanaf 2002 tot 2006 was Albert Direkteur van die Skool vir Elektriese, Elektroniese en Rekenaaringenieurswese, Fakulteitsdirekteur van Kwaliteit en Onderwys (2007-2008), Waarnemende Dekaan (2009), Navorsingseenheid vir Energiestelsels en is tans leier van die Telkom Centre of Excellence by die NWU (sedert 2015).
Albert het ʼn aktiewe belangstelling in navorsing in telekommunikasie en is navorsingsleier vir die TeleNet-navorsingsgroep in telekommunikasie, wat deel is van die Telkom Sentrum vir Uitnemendheid aan die NWU. Sy spesialisareas sluit in foute-korreksiekodering, netwerkkodering en draadlose maasnetwerke.
Albert Helberg is die outeur en mede-outeur van verskeie artikels in Internasionale en Nasionale tegniese joernale. Hy was al studieleier vir meer as 30 M.Eng- en PhD-studente. Baie van hierdie studente het al navorsingstoekennings ontvang, insluitende vir beste navorsingsproefskrif in die fakulteite vir Wetenskap, Ingenieurswese en Gesondheid op al drie kampusse van die NWU en toekennings vir beste referaat deur ʼn student by nasionale en internasionale konferensies.
Albert is in 2001 benoem as senior lid van die SAIEI en het al gedien as Tegniese Program-voorsitter vir die IEEE Africon 2004-konferenie in Botswana, sowel as Africon 2007 in Namibië. Hy is ook aktief op navorsingsevalueringspanele van die NNS, DTI en verskeie universiteite in Suid-Afrika.
Albert het ʼn spesiale belangstelling in die totstandbrenging van en leidinggewing m.b.t. innoverende projekte binne die Fakulteit Ingenieurswese. Een van hierdie projekte is die NWU se Sonkragmotorspan wat deelgeneem het aan die 2015 internasionale World Solar Challenge in Australie en die eerste span in die geskeidenis van die uitdaging was vanaf die Afrika kontinent wat die volle afstand voltooi het en boonop 11 de plek internasionaal behaal het.
Hoffman Straat Potchefstroom